Brúin er formlegur samráðs - og samstarfsvettvangur starfsmanna og stofnana sem koma að ýmsum málum sem tengjast unglingum á Akranesi . Samtökin hafa sent frá sér eftirfarandi tilkynningu í tilefni árstímans : " Nú fer í hönd sá tími ársins , jólin og áramótin , þegar börnin okkar þurfa hvað mest á stuðningi , fræðslu og aðhaldi foreldra sinna að halda . Um jól og sérstaklega áramót hefur sú þróun orðið að börn og unglingar eru lengur úti , sumir hverjir fram undir morgun þrátt fyrir ungan aldur . Unglingar safnast gjarnan saman eftir miðnætti á gamlárskvöld og hafa þá jafnvel vímuefni um hönd . Þess vegnaviljum við hvetja foreldra til að sýna ábyrgð og við minnum á að reglur um útivistartíma barna og ungmenna eru í fullu gildi – líka um jól og áramót . Í barnaverndarlögum kemur fram að frá 1. september til 1. maí megi börn , 12 ára og yngri , ekki vera á almannafæri eftir kl. 20 nema í fylgd með fullorðnum . Börn á aldrinum 13 til 16 ára mega ekki vera á almannafæri eftir kl. 22 , nema þau séu á heimleið frá viðurkenndri skóla - , íþrótta - eða æskulýðssamkomu . Svo virðist sem foreldrar slaki á útivistarreglunum bæði þegar barnið eldist en einnig í skólafríum . Við það getur hætta á áhættuhegðun barnsins aukist eins og t.d. fikt með áfengi eða aðra vímugjafa Reglur um útivistartíma barna og unglinga eru fyrst og fremst settar til að vernda börnin okkar . Góð samskipti foreldra og barna og góðar samverustundir eru besta forvörnin hvað varðar hættuna á að barnið leiðist út í áfengis - eða vímuefnaneyslu . Ýmsar kannanir sýna að börn og unglingar vilja verja meiri tíma með foreldrum sínum heldur en þau eiga kost á í dag . Jólin og áramótin eru tími tækifæra fyrir fjölskylduna að verja meiri tíma saman og safna góðum minningum . "